recursal/SuperWikiNEXT-32B huggingface dataset:
**הלובי היהודי** הוא מושג בפוליטיקה האמריקאית, שמתייחס לקבוצת שדולות פרו-ישראליות, שמטרתן להשפיע בעיקר על מדיניות החוץ של ארצות הברית. ארגונים יהודיים רבים טוענים שרוב השימוש במושג הוא אנטישמי באופן מגמתי.

מקור המושג
----------

המושג הופיע לראשונה במילון הפוליטי שכתב וולטר ג'ון ריימונד בשנת 1992. במילון נכתב שהתקשורת השתמשה במונח בעיקר בהקשר של מלחמת עיראק, כאשר הלובי היהודי הואשם בשידול הקונגרס לצאת למלחמה בניגוד לאינטרסים הלאומיים. המושג שגור בשיח האקדמי והפוליטי, בעיקר בהקשרים של מדיניות החוץ האמריקאית.

ביקורת
------

המושג מתאר בדרך כלל קבוצת שדולות אמריקאיות שמקדמות את האינטרסים של יהדות ארצות הברית ושל מדינת ישראל. ישנה טענה שקידום האינטרסים בא לעיתים על חשבונה של ארצות הברית. כך למשל, הנשיא ג'ורג' בוש (האב) האשים את איפא"ק, השדולה היהודית-ישראלית הגדולה בקונגרס, שניסתה להביא להכרתה של אמריקה בהתנחלויות ביהודה ושומרון בניגוד לאינטרס האמריקאי. בישראל מבקרים את הלובי היהודי בטענה שהוא משתמש בהשפעה שלו על מקבלי ההחלטות האמריקאים כדי לכפות ערכים "שמאל-ליברליים" על ישראל. דוגמה לכך היא הביקורת החריפה שארגונים יהודיים אמריקאים פרסמו בתגובה לניסיונו של בנימין נתניהו להכניס את מפלגת "עוצמה יהודית" לכנסת בבחירות לכנסת ה-21.

הפולמוס סביב שימוש אנטישמי במושג
--------------------------------

ארגונים פרו-ישראליים רבים טוענים שהשימוש במושג "הלובי היהודי" הוא אנטישמי. על פי רוב, נטען ש"הלובי היהודי" הוא אוסף של קבוצות אינטרסים יהודיות שפועל באופן מניפולטיבי ולא חוקי כדי להשיג את המטרות שלו. כך למשל, ג'יי ג'יי גולדברג, עורך השבועון היהודי-אמריקני "The Forward", תיאר בנאומו "מדיניות החוץ האמריקאית והלובי היהודי" שהלובי היהודי נתפס כגוש אסרטיבי שמשפיע על מדיניות החוץ של ארצות הברית באופן שלילי, וגורם לה להתערב בפעולות לא לה, ובפרט בעימותים עם האסלאם והעולם הערבי.

ארגונים יהודיים ופרו-ישראליים משווים את המיתוס של הלובי היהודי לזה של זקני ציון. ארגון "בני ברית" טוען שאף על פי שלכל קבוצת אינטרסים יש זכות להקים שדולה שתייצג אותה מול בית הנבחרים, הלובי היהודי נתפס שלא בצדק, כרחב ועוצמתי משהוא באמת. עוד נטען כי השימוש הרווח במושג מרמז על כך שהלובי היהודי מקדם את האינטרסים של יהודי ארצות הברית ושל מדינת ישראל על חשבון ארצות הברית, ובכך נותן לגיטימציה לעשות מהיהודים שעיר לעזאזל ולהאשים אותם בבעיות סוציו-אקונומיות, במלחמות ובמדיניות חוץ כושלת.

ראו גם
------

* הלובי הסעודי בארצות הברית

לקריאה נוספת
------------

* וולטר ג'ון ריימונד, **Brunswick Pub Co**, Brunswick Pub Co, יולי 1992

הערות שוליים
------------

1. ↑  Raymond, Walter John, **Politics: Selected American and Foreign Political and Legal Terms**, Lawrenceville, Virginia: Burnswick Publishing Corporation, 1992
2. ↑  אמיר תיבון, 'פצצת עומק' לעבר נתניהו, **הארץ** 23.2.2019
3. ↑  J. J. Goldberg, American Foreign Policy and The Jewish Lobby, **The Forward**
4. ↑  The Jewish Lobby, B'nai B'rith ADC
**וריד מתלה המעי העליון** (TA: vena mesenterica superior), הנקרא גם לפי ראשי התיבות באנגלית **SMV**, הוא כלי דם המנקז דם מהמעיים. בסיומו, מאחורי צוואר הלבלב, הוא חובר לווריד הטחול (vena splenica, vena lienalis) ושניהם יוצרים את וריד שער הכבד. וריד מתלה המעי העליון נמצא לימינו של עורק מתלה המעי העליון, שמקורו מאבי העורקים הבטני.

ורידים המתנקזים אל וריד מתלה המעי העליון
----------------------------------------

ורידים המתמזגים אל וריד מתלה המעי העליון מנקזים את המעיים הדקים, המעי הגס בחלקו, הקיבה, הלבלב והתוספתן. הם כוללים את הבאים:

* וריד הקיבה והפדר הימני
* ורידי התריסריון והלבלב התחתונים
* ורידים מהמעי הריק (jejunum)
* ורידים מהמעי העקום (ileum)
* וריד המעי הגס האמצעי - המנקז את המעי הגס הרוחבי
* וריד המעי הגס הימני - המנקז את המעי הגס העולה
* וריד המעי הקום והמעי הגס

פתולוגיות
---------

פקקת של וריד מתלה המעי העליון היא יחסית נדירה, אולם מהווה סיבה משמעותית לאירוע איסכמי של מתלה המעי ויכולה להיות קטלנית. כ-10% עד 15% מהאירועים האיסכמיים הם כתוצאה מפקקת כאמור. 

|  |  |
| --- | --- |
| בקרת זהויות עריכת הנתון בוויקינתונים | 
* TA98: A12.3.12.018

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**תום מנשרוב** (נולד ב-15 באפריל 1987) הוא כדורגלן עבר ישראלי, ששיחק בעמדת הקשר.

קריירה
------

מנשרוב גדל במחלקת הנוער של מכבי תל אביב והיה קפטן קבוצת הנוער. ב-2010 עלה לקבוצת הבוגרים של המועדון, ומשחקו הראשון היה ב-5 באוגוסט 2006 נגד הפועל פתח תקווה במסגרת גביע הטוטו. בדצמבר 2006 הושאל להפועל פתח תקווה עד סיום העונה. ב-2007 הושאל לעונה אחת להפועל ניר רמת השרון מהליגה הלאומית ובמדיה שיחק ברוב משחקי הקבוצה. בסיום העונה חזר למכבי תל אביב ולא הצליח למצוא את מקומו בסגל הקבוצה, והופיע רק במשחקי גביע הטוטו ובמשחק ליגה אחד. בינואר 2010 הושאל שוב להפועל ניר רמת השרון עד סוף העונה.

ב-2010 חתם מנשרוב בסלביה סופיה מליגת העל הבולגרית, ולמרות עונה מאכזבת בליגה, הגיע עם הקבוצה לגמר הגביע הבולגרי נגד צסק"א סופיה. בתום העונה נרכש בחזרה על ידי מכבי תל אביב וחתם לשלוש שנים, אך שוב לא הצליח למצוא את מקומו בקבוצה ובסוף העונה חזר להפועל ניר רמת השרון, שם שיחק שתי עונות ולאחריהן פרש ממשחק.

מנשרוב שיחק בנבחרות הצעירות של ישראל, כולל שתי הופעות בנבחרת הצעירה.

תארים
-----

מכבי תל אביב
* גביע הטוטו (1): 2008/2009

הערות שוליים
------------

1. ↑  דף השחקן תום מנשרוב, באתר מכבי תל אביב
2. ↑  שירלי בר דיין, ‏"יש מו"מ מתקדם למכירת צ'קול למכבי", באתר ערוץ הספורט, ‏31 באוגוסט 2011
**קים קוטר** (בהולנדית: **Kim Kötter**; נולדה ב-27 ביולי 1982) היא דוגמנית הולנדית, מיס הולנד לשנת 2002.

ביוגרפיה
--------

קוטר נולדה במחוז אוברייסל בהולנד. היא החלה ללמוד באוניברסיטת טילבורח והפסיקה את לימודיה האקדמיים כשנבחרה למלכת היופי של אוברייסל. לאחר מכן בשנת 2002 זכתה בתחרות הארצית "מיס תבל הולנד" הבוחרת את נציגת הולנד לתחרות העולמית. 

בתחרות מיס תבל שנערכה בפוארטו ריקו דורגה במקום ה-11, היא השתתפה באותה שנה בתחרות מיס אירופה וזכתה במקום השלישי. 

היא שיחקה תפקיד קטן באופרת סבון הולנדית. במשך מספר שנים היא הייתה כתבת במגזין סגנון חיים. בשנת 2010 היא החלה להנחות תוכנית טלוויזיה בערוץ ההולנדי מקומי RTL 4, והופיעה בערוץ עוד מספר פעמים. בשנת 2011 השתתפה בגרסה ההולנדית של תוכנית המציאות המבצר.

קוטר היא בעלת סוכנות דוגמנות משלה. היא משמשת כבעלים וכמנחה של תחרויות מיס אוברייסל, מיס תבל הולנד ומיס תבל גרמניה.

קישורים חיצוניים
----------------

ויקישיתוף מדיה וקבצים בנושא **קים קוטר** בוויקישיתוף
* 

* אתר האינטרנט הרשמי של קים קוטר
* קים קוטר, ברשת החברתית טוויטר
* אתר המסקר את תחרויות היופי שנערכו בהולנד
**ברונו מיגל בויאלוו גספר** (בפורטוגזית: **Bruno Miguel Boialvo Gaspar**; נולד ב-21 באפריל 1993) הוא כדורגלן אנגולי-פורטוגלי המשחק בעמדת המגן הימני בויטוריה גימראייש.

קריירת מועדונים
---------------

גספר התחיל את הקריירה שלו בקבוצת הילדים של קנייבאס ובגיל 12 הצטרף לקבוצת הנערים של בנפיקה ליסבון. ב-6 בינואר 2013 גספר ערך את הופעת הבכורה שלו בקבוצת המילואים בתיקו 1-1 נגד סנטה קלרה. ב-15 בפברואר 2014, גספר הבקיע את שער הבכורה שלו בקבוצה בניצחון 0-2 נגד בראגה ב'.

ב-2 בספטמבר 2014 גספר הושאל לויטוריה דה גימארייש על מנת לצבור דקות משחק. ב-14 בספטמבר, גספר ערך את הופעת הבכורה שלו בקבוצה בתיקו 1-1 נגד פורטו, בו גם קיבל כרטיס אדום. בסיום העונה, גספר חתם על חוזה ל-4 שנים בקבוצה.

ב-19 ביוני 2017 גספר חתם בפיורנטינה מהסרייה א'. ב-27 באוגוסט, גספר ערך את הופעת הבכורה שלו בקבוצה בהפסד 2-1 נגד סמפדוריה.

ביוני 2018 גספר חזר לפורטוגל וחתם בספורטינג ליסבון לחמש שנים. ב-31 באוגוסט 2019 הושאל גספר לאולימפיאקוס לעונה אחת.

ב-9 במרץ 2021, גספר הושאל לוונקובר וייטקאפס מה-MLS.

ב-31 בינואר 2022 חזר גספר לויטוריה גימראייש.

קריירה בינלאומית
----------------

בצעירותו, גספר שיחק בנבחרות הצעירות של פורטוגל.

ב-20 במאי 2019, גספר זומן לסגל נבחרת אנגולה לקראת גביע אפריקה לאומות 2019. ב-8 ביוני, גספר ערך את הופעת הבכורה שלו בנבחרת בניצחון 0-2 נגד גינאה ביסאו.

תארים
-----

ספורטינג ליסבון
* הגביע הפורטוגלי: 2018/2019
* גביע הליגה הפורטוגלי: 2018/2019

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ברונו גספר"**.
**איגוד הקומפוזיטורים בישראל** הוא ארגון שמטרתו קידום המוזיקה הקלאסית הישראלית בת זמננו הנכתבת עבור אולמות הקונצרטים, שיפור תנאי העבודה והיצירה של הקומפוזיטורים החיים בישראל, והעלאת המודעות ליצירה המוזיקלית המקורית הנכתבת במדינה בקרב הציבור הישראלי. האיגוד נוסד בשנת 1953 והוא פועל כמוסד ללא כוונת רווח הנתמך על ידי המועצה לתרבות ולאמנות (מינהל התרבות) מטעם משרד התרבות והספורט, מדמי החבר של הקומפוזיטורים ומתרומות. איגוד הקומפוזיטורים הישראלי פועל כסניף מקומי של ISCM - החברה הבינלאומית למוזיקה בת זמננו, ושל ACL, איגוד הקומפוזיטורים הכלל-אסייתי.

ראשי האיגוד בעבר נמנו על הבולטים שבמלחיני ישראל, ובהם מנחם אבידום, בן-ציון אורגד, בנימין ברעם, צבי אבני, יורם מיוחס, עמי מעייני, אשר בן יוחנן, מנחם צור, ארי בן שבתאי, רון וידברג ודן יוהס. נכון לתחילת 2014, מכהנים בראשות האיגוד המלחינים שי כהן בתפקיד היו"ר, ג'ון בוסטוק כגזבר וחנה אג'יאשווילי כמזכירת האיגוד. 

מנהלת משרד האיגוד היא המלחינה הילת בן קנז.

פעילות האיגוד
-------------

פעילות האיגוד כוללת ארגון קונצרטים בהם מנוגנות יצירות חברי האיגוד, בדגש מיוחד על עידוד מלחינים צעירים וכן מלחינים שעלו ארצה זה לא מכבר. פעילויות נוספות מופנות לעידוד מבצעים לביצוע היצירה הישראלית, פעילות חינוכית בקונסרבטוריונים ואקדמיות למוזיקה וכן שיתוף פעולה עם איגודים מקבילים לחו"ל על בסיס של חילופי תרבות. איגוד הקומפוזיטורים מעניק את פרס קרן קלון לעידוד מלחינים צעירים המצויים בתקופת לימודיהם, וכן מקיים את תחרות פרס ליברסון הפתוחה לחברים ומתקיימת מדי שנתיים.

### המרכז למוזיקה ישראלית

איגוד הקומפוזיטורים הקים ומפעיל את מל"י – המרכז למוזיקה ישראלית, המתפקד כבית הוצאה לאור של כלל המלחינים החברים באיגוד. האיגוד פעיל בהוצאה לאור של תקליטורים של מוזיקה ישראלית, מפעל שהגיע לשיאו עם הפקתם של תשעת התקליטורים בסדרת "פסנתרין" המתעדים את המוזיקה הישראלית לפסנתר במשך המאה העשרים.

ראו גם
------

* מוזיקה קלאסית ישראלית

קישורים חיצוניים
----------------

* 

* אתר האינטרנט הרשמי של איגוד הקומפוזיטורים בישראל

* אתר האינטרנט הרשמי של איגוד הקומפוזיטורים בישראל (באנגלית)
* קטלוג מל"י
* הבלוג של האיגוד
* איגוד הקומפוזיטורים בישראל, באתר "גיידסטאר ישראל"
* איגוד הקומפוזיטורים בישראל, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262872405171
* ISNI: 0000 0001 2164 5594
* LCCN: n85355921
* VIAF: 136119332
* WorldCat: lccn-n85355921

 |
אינס במדי דרבי קאונטי
**תומאס כריסטופר "תום" אינס** (באנגלית: Thomas Christopher "Tom" Ince; נולד ב-30 בינואר 1992 בסטוקפורט) הוא כדורגלן אנגלי המשחק בעמדת הקשר בווטפורד. אביו הוא קפטן נבחרת אנגליה לשעבר, פול אינס.

קריירת מועדונים
---------------

### ליברפול

אינס חתם בליברפול כשחקן נוער בשנת 2008, והצטרף לסגל הקבוצה הבוגרת בתחילת עונת 2010/2011. ב-29 ביולי 2010, הוא נכלל בסגל בפעם הראשונה, במשחק מוקדמות הליגה האירופית נגד רבוטניצ'קי. הוא ערך את הופעת הבכורה שלו ב-22 בספטמבר 2010, כשעלה מהספסל בדקה ה106 במשחק של ליברפול נגד נורת'המפטון במסגרת הסיבוב השלישי של גביע הליגה האנגלית.

### נוטס קאונטי (השאלה)

ב-1 בנובמבר 2010, הצטרף לאביו בנוטס קאונטי כשחתם לחוזה השאלה קצר בקבוצה עד ינואר 2011. הוא ערך את הבכורה שלו בקבוצה ב-6 בנובמבר 2010 בניצחון 0–2 על גהטסד בגביע האנגלי. ב-11 בדצמבר 2010 הוא כבש את שערו הראשון בקבוצה בניצחון הקבוצה בליגה על מילטון קינז דונס בתוצאה 0–2.

### בלקפול

ב-3 באוגוסט 2011, אינס חתם על חוזה לשנתיים בבלקפול. הופעת הבכורה של אינס הייתה במסגרת גביע הליגה האנגלית נגד שפילד ונסדיי ב-11 באוגוסט 2012. ב-18 באוקטובר באותה שנה, כבש אינס את שער הבכורה שלו בקבוצה.

ב-31 בינואר 2014 אינס הושאל לקריסטל פאלאס עד סוף העונה.

### האל סיטי ודרבי קאונטי

ב-7 ביולי 2014 חתם בהאל סיטי לשנתיים. ב-30 באוקטובר הושאל לנוטינגהאם פורסט לחודשיים. ב-2 בפברואר 2015 הושאל לדרבי קאונטי מהצ'מפיונשיפ. ב-7 בפברואר ערך את הופעתו הבכורה בקבוצה בה כבש צמד בניצחון 1–4 על בולטון וונדררס, בתקופת ההשאלה הבקיע 11 שערים, אך לא הצליח להעפיל לפרמייר ליג עם הקבוצה. ב-3 ביולי 2015 חתם באופן קבוע בדרבי עבור 4.75 מיליון יורו, והפך לשחקן היקר ביותר בתולדות המועדון.

### האדרספילד טאון

ב-4 ביולי 2017 חתם בהאדרספילד טאון העולה לפרמייר ליג לשנתיים. ב-12 באוגוסט ערך את הופעתו הבכורה בקבוצה בניצחון 0–3 על קריסטל פאלאס. ב-26 בדצמבר הבקיע את שערו הראשון בקבוצה בתיקו 1-1 נגד סטוק סיטי.

### סטוק סיטי

ב-24 ביולי 2018 חתם אינס לשנתיים בסטוק סיטי מהצ'מפיונשיפ. ב-5 באוגוסט ערך את הופעתו הבכורה בהפסד 1–3 ללידס יונייטד. ב-29 בספטמבר כבש את שערו הראשון בתיקו 2-2 נגד רות'רהאם יונייטד. ב-1 בפברואר 2021 הושאל ללוטון טאון עד לסוף העונה.

קישורים חיצוניים
----------------

ויקישיתוף מדיה וקבצים בנושא **תום אינס** בוויקישיתוף
* תום אינס, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* העמוד הרשמי של תום אינס באתר ה-FA
**סרגיי אלכסנדרוביץ' בלוב** (ברוסית: **Серге́й Алекса́ндрович Бело́в**; ‏23 בינואר 1944 – 3 באוקטובר 2013) היה כדורסלן סובייטי, הידוע בשל הופעותיו עם נבחרת ברית המועצות במשחקים האולימפיים. בלוב, ששיחק כפורוורד, נחשב לאחד מטובי הכדורסלנים באירופה בכל הזמנים.

ביוגרפיה
--------

נולד בעיירה נשצ'יוקובו (כיום במחוז טומסק). בצעירותו התאמן בלוב באקדמיות ספורט של הצבא האדום. בגיל 20 ערך בלוב את הופעת הבכורה שלו בקבוצה המקומית של סברדלובסק, אוראלמש, ושיחק במדיה במשך שלוש עונות בשנים 1964-1967. לאחר מכן עבר בלוב לקבוצת צסק"א מוסקבה, ושיחק במדיה במשך שתים עשרה שנים. עם צסק"א זכה בלוב ב-11 אליפויות ברית המועצות ובשתי אליפויות היורוליג, בשנים 1969 ו-1971.

בנוסף, שיחק בלוב במשך ארבע עשרה שנים במדי נבחרת ברית המועצות בכדורסל, בשנים 1967-1980. הוא זכה עם נבחרתו בארבע מדליות במשחקים האולימפיים: מדליית זהב באולימפיאדת מינכן 1972, ושלוש מדליות ארד באולימפיאדות של 1968, 1976 ו-1980. הוא הוביל את נבחרת ברית המועצות לזכייה באליפות העולם בכדורסל בשנים 1967 ו-1974, ולזכייה באליפות אירופה בכדורסל בשנים 1967, 1969, 1971 ו-1979.

בשנות ה-90 שימש בלוב כמאמנה של נבחרת רוסיה במשך שש שנים. הוא הדריך אותה בשתי אליפויות עולם (1994 ו-1998), שבשתיהן היא הגיעה עד לגמר, ובשלוש אליפויות אירופה, שבאחת מהן (ב-1997) זכתה במדליית הארד. בלוב גם שימש כמאמן הנבחרת הצעירה של רוסיה באוניברסיאדה ב-2009, שבה היא זכתה במדליית הכסף.

בלוב נחשב לאחד מהכדורסלנים הטובים ביותר שלא שיחקו ב-NBA. ב-1991 הוא נבחר על ידי פיב"א לכדורסלן האירופי הטוב ביותר בכל הזמנים, ובשנת 1992 הוא היה לאירופי הראשון שנבחר להיכל התהילה של הכדורסל. הוא הוכנס להיכל התהילה של פיב"א בשנת 2007.

נפטר ב-3 באוקטובר 2013 ממחלת הסרטן.

קישורים חיצוניים
----------------

ויקישיתוף מדיה וקבצים בנושא **סרגיי בלוב** בוויקישיתוף

* פרופיל אולימפי, באתר olympedia.org
* פרופיל, באתר פיב"א
* פרופיל, באתר היכל התהילה של הכדורסל
* פרופיל באתר היורוליג
* סרגיי בלוב באתר היכל התהילה של פיב"א
* מהלך הקריירה כמאמן באתר Basketpedya
* סרגיי בלוב, באתר "Find a Grave" (באנגלית)

| MVP של גביע העולם בכדורסל |
| --- |
| 

|  |
| --- |
| 1950: פרלונג • 1954: סטראטון • 1959: מרקס • 1963: פאסוס • 1967: דנאו • 1970: בלוב • 1974: קיצ'נוביץ' • 1978: דליפאגיץ' • 1982: ריברס • 1986: פטרוביץ' • 1990: קוקוץ' • 1994: אוניל • 1998: בודירוגה • 2002: נוביצקי • 2006: גאסול • 2010: דוראנט • 2014: אירווינג • 2019: רוביו |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1020688475
* VIAF: 232561350
* WorldCat: lccn-n2019050904

 |
**איגוד התרבות היהודי-הונגרי** (בהונגרית: **Magyar Zsidó Kulturális Egyesület**, בקיצור: **MAZSIKE**) הוא ארגון אזרחי מהמגזר השלישי ההונגרי ללא מטרות רווח. האיגוד הוא המו"ל של כתב העת "שבת". יו"ר הארגון הוא פטר קירשנר.

מקום מושב
---------

המשרד הרשום של האיגוד הוא בבודפשט, רחוב רוואי 16.

היסטוריה
--------

האיגוד הוקם בנובמבר 1988 כאחת העמותות היהודיות העצמאיות (הבלתי תלויות) הראשונות בהונגריה שלאחר חילופה השלטון (או בשלהי החילופים). האיגוד לוקח חלק בחקר המורשת והמסורות של יהדות הונגריה. בפעילותה היא ממשיכה את המסורות והעבודה של אגודת אומיקה - ההתאחדות הלאומית היהודית-הונגרית לחינוך בהונגריה (OMIKE), שנחשבת לקודמתה ושל האגודה הספרותית היהודית-הונגרית (IMIT). זו עמותה ללא כוונות רווח (מלכ"ר).

לאיגוד היה חלק בארגון ובהקמה של בית ספר "יבנה", "בית הספר הקהילתי היהודי של לאודר" (של רונלד לאודר שאמו אסתי לאודר הייתה אמנם ילידת ארצות הברית, אך להורים מהונגריה). פרויקטים אחרים של האיגוד כוללים למשל את פרויקט אבן נגף; פרויקט "שולחנות בית ספר ריקים" לזכר ילדים שנחטפו ונרצחו בגיל בית ספר, הקמת אתרי הנצחה כגון במפעל הלבנים באובודה ששימש נקודת יציאה לצעדות מוות בודפשט-הדיישהאלום (סתיו 1944) ולהנצחת הגירושים ושל מחנות הריכוז.

האיגוד הוא המו"ל של העיתון היהודי העצמאי, כתב העת "שבת" (Szombat).

פעילויות עיקריות
----------------

* ארגון אירועי תרבות, ערבים וסדרות ספרותיות, פסטיבלי תרבות, קונצרטים, סיורי וטיולי עיר תרבותיים
* הוצאת ספרים
* ארגון תערוכות
* ארגון טיולי תרבות בעקבות זכרונות וערכים יהודיים בחו"ל (לרבות גם לא יהודים).

לקריאה נוספת
------------

* mazsike.hu
* תקנון MAZSIKE
* פייסבוק
* מגזין קיביץ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264825405171

 |
**יורגוס באטיס**, בשמו האמיתי **יורגוס צורוס** (ביוונית: **Γιώργος Τσώρος**), נודע גם כ**יורגוס אמבטיס** (ביוונית: **Γιώργος Μπάτης**, בסביבות 1885 מתאנה - 10 במרץ 1967 פיראוס) היה זמר, מלחין ונגן יווני בבוזוקי ובגלמה, אחד מחלוצי מוזיקת הרבטיקו, נציג סגנון הרבטיקו מפיראוס ואחד ה"מאנגס" הידועים של העיר.

ביוגרפיה
--------

יורגוס באטיס נולד בשם יורגוס צורוס בסביבות שנת 1885 בכפר קאטו מוסקה על העיירה מתאנה שבפלופונסוס. בשנת 1902 עבר לגור בפיראוס. עד שנת 1908 עבד בנמל. בשנים 1912–1918 שירת באטיס בצבא היווני והשתתף במלחמות הבלקן.
באמצע שנות ה-1920 הוא פתח בפיראוס בית ספר לריקודים בשם "כרמן"
התפרנס גם כמרפא שיניים נודד, כמוכר מרקחות לכאבי שיניים, סוחר ומשכונאי.
בשנת 1931 בעיצומו של השפל הכלכלי העולמי, פתח באטיס בית קפה מפורסם בשם "ז'ורז' באטה", ברובע קאראיסקאקי של פיראוס כדבריו היה זה "בית קפה של אדם בודד" ששכן "ברחוב הייאוש". בית הקפה של באטיס הפך לנקודה מרכזית בזירת הרבטיקו והמוזיקה (ה"פיאצה") של פיראוס. אחד מאורחיה הקבועים של בית הקפה היה המשורר נפוליאון לפתיאוטיס. באטיס הצטיין כווירטואוז של הבוזוקי ובייחוד של הבגלמה ונודע בכינוי "המלך של פיראוס" או אפילו "מלך החשישניקים של פיראס". ברשותו היה אוסף של כלי נגינה:
חמשה כלי בוזוקי, שתי בגלמות, כלי הנקרא "חצי-בוזוקי", גיטרה ו"לטרנה "אחת או "רוביה", המבשר היווני של ה"פיאנולה.

בשנות ה-1930 הוא ניגן יחד אם מרקוס ומוואקאריס, אנסטיס דליאס וסטרטוס פאיומדזיס ב"רביעייה של פיראוס" ("טטראס").
מילות שיריו צונזרו בימי המשטר מטקסס. בדומה לעוד כמה רבטים כמו ונגליס פפזולו, אנסטיס דליאס ויובאן צאוס, בשנת 1937 נדר באטיס נדר שלא יקליט יותר לעולם. הוא השאיר 17 יצירות מוקלטות. אחת המפורסמות שבהן הייתה "גיפטוטולה סטו חמאם"("הצועניה שבחמאם") שקיבל השראה מעולם הצועניות ונודע לימים בביצועה של הזמרת גליקריה. בשנת 1937 בית הקפה שלו נהרס בדליקה. הועלה חשד שזו הייתה הצתה מיוזמת השלטון.

באטיס הופיע בסרטו של אלכסוס סאקלריו "Οι παπατζήδες" (אי פאפאדזידס).

הוא נפטר בפיראוס בשנת 1967 בגיל 82 והובא לקבורה יחד עם הבגלמה שלו.

קישורים חיצוניים
----------------

* יורגוס באטיס, במסד הנתונים הקולנועיים IMDb (באנגלית)
* יורגוס באטיס, באתר MusicBrainz (באנגלית)

* ביוגרפיה קצרה באתר היווני "סאן סימרה"- כמו היום

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14077544v (data)
* GND: 1013559150
* ISNI: 0000 0001 2258 1844
* MusicBrainz: 3809e710-89ed-4ac3-912b-4dcad1819dda
* SUDOC: 224125923
* VIAF: 172412082
* WorldCat: viaf-172412082

 |
**מרדכי (מוטק'ה) שלף** (נולד ב-15 באוגוסט 1933) הוא מעבד ומוזיקאי ישראלי, מנהל ומנצח מקהלות זמר, פעיל לשימור הזמר העברי.

ביוגרפיה
--------

שלף נולד בשנת 1933. בילדותו למד נגינה בכינור, ניגן באקורדיון. בצה"ל שירת בפיקוד הנח"ל שם עסק בהדרכת שירה בציבור ביחידות הנח"ל השונות. בין השאר, ערך והכין שירונים – "זמר במחלקה" שהופצו ביחידות הנח"ל. שימש מנהל מוזיקלי במספר תוכניות בלהקת הנח"ל. לאחר שחרורו למד במדרשה למורים למוזיקה בתל אביב. נמנה עם מייסדי המקהלה הלאומית רינת והשתתף בה כזמר וחבר בצוות הניהולי במשך שנים רבות. כמו כן היה מנהלה הארגוני של חבורת רננים. בהמשך שימש כמנהל אדמיניסטרטיבי של האנסמבל הקאמרי הישראלי בניהולו האמנותי של גארי ברתיני (כיום התזמורת הקאמרית הישראלית).

שלף הקים מקהלות וחבורות זמר רבות וניצח עליהן, ביניהן מקהלת "רעות" ברעננה, מקהלת "שירן" בכפר סבא, מקהלת "לירון" ביהוד, מקהלה אזורית בבני ציון ועוד .במשך שנים רבות ניהל את בית הספר לשירת מקהלה שפעל במכללת לוינסקי לחינוך עד סגירתו בשנת 2014.

זה 25 שנה[דרושה הבהרה] משמש מנהל מוזיקלי, של להקת הזמר "חבורת שהם" שעיקר פעילותה מתמקד בשימור הזמר העברי. עד כה הפיקה והקליטה חבורת שוהם בניהולו המוזיקלי ועיבודיו של מוטקה שלף כ-20 תקליטורים ולפניהם עוד 5 קלטות ובהם למעלה מ-800 שירים, יותר מחציים מלפני הקמת המדינה.

קישורים חיצוניים
----------------

* אלי אלון, סיפורו של המנהל המוזיקלי והמנצח מוטקה שלף באתר themarker
* מוטקה שלף, דף שער בספרייה הלאומית

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311792805171
* ISNI: 0000 0000 6825 9044
* VIAF: 97436654
* WorldCat: viaf-97436654

 |
קברו של ברונו הוסאר בנווה שלום
**ברונו הוסאר** (5 במאי 1911 - 8 בפברואר 1996) היה נזיר דומיניקני יהודי, המייסד של הכפר השיתופי היהודי-ערבי נוה שלום.

ביוגרפיה
--------

הוסאר נולד ב-1911 למשפחה יהודית באלכסנדריה שבמצרים בשם אנדרי הוסאר. אביו היה יהודי ממוצא הונגרי ואמו יהודייה ממוצא צרפתי. הוריו היו שניהם חילוניים, בעלי אזרחות איטלקית. אביו ניהל בקהיר את סניף חברת הביטוח האיטלקית אסיקורציוני ג'נרלי.

בגיל 18 היגר עם משפחתו לצרפת שם סיים את לימודיו העל-תיכוניים כמהנדס ב-"École Centrale".
ב-1945 הצטרף למסדר הדומיניקני, שם אימץ את השם ברונו, והוסמך ככומר ב-1950. 
בעקבות מלחמת השחרור נחצתה העיר ירושלים. החשמן, האב אבריל, הציע להוסאר, בשל מוצאו היהודי, להקים מרכז דומיניקני ללימודי יהדות במערב העיר, בדומה למרכז ללימודי אסלאם בקהיר.
האב ברונו הסכים ונכנס לישראל 23 ביוני 1953 באשרת תייר (כיוון שהמיר את דתו לא חל עליו חוק השבות).
תחילה שימש ככומר בבית ספר תיכון דומיניקני ובבית החולים הצרפתי של "האחיות של מסדר יוסף" ביפו. במקביל למד עברית באולפן וטייל בארץ. באותה עת נפגש גם לשיחה עם בן-גוריון, שסיכם אותה כך: "כל עבודה, שמקדמת הבנה בין בני האדם ומטרתה היא השגת שלום, היא מפעל חיובי. המשך בדרכך!"
בשנת 1954 היה הוסאר מיוזמיה ומייסדיה של נציגות יעקב הצדיק, קהילה של קתולים דוברי עברית, בתמיכתו של הפטריארך הלטיני בירושלים.
לאחר שנה שב לצרפת ובעקבות דיונים ומאבקי כוח בכנסייה הותר לו לשוב לתפקידו ביפו. הוא שימש בתפקידו במשך שש שנים.
ב-1966 ברונו קיבל אזרחות ישראלית וב-1967, בעקבות מלחמת ששת הימים התלווה למשלחת ישראל לאספה הכללית של האו"ם, איש הדת הקתולי היחיד.
ברונו וכמה מחבריו ייסדו ב-1970 את היישוב נווה שלום. 

הוסאר הלך לעולמו ב-1996 והובא למנוחות בטקס שכלל מיסת אשכבה נוצרית לצד הקדיש היהודי. על מצבתו הצנועה נחקקו המלים "ואהבת לרעך כמוך", בעברית ובערבית, וכן צלב ומגן דוד. 

> 
> אני כומר קתולי, אני יהודי, אני אזרח ישראל, נולדתי במצרים, חייתי שם שמונה עשרה שנה. אני מזהה בתוכי ארבע זהויות שונות: אני באמת נוצרי וכומר, אני באמת יהודי, אני באמת ישראלי וגם אם איני מרגיש מצרי, הרי שאני מרגיש בכל זאת קרוב מאוד לערבים שאותם אני מכיר ואוהב
> 
> 
> 
> — דבריו בפני האספה הכללית של האו"ם, 1967
>

נוה שלום
--------

נווה שלום הוא כפר שיתופי בלטרון בו מתגוררים יהודים וערבים החיים חיים שוויוניים. היישוב הוקם במטרה לקדם את הדו-קיום בישראל בין יהודים לערבים. כדברי ברונו הוסאר: "אמונה בניצחון האהבה על האיבה, זו המטרה האמיתית והעמוקה ביותר של כפר שלום".

ספריו
-----

* "Quand la nuée se levait… témoignage d’un prêtre israélien", אוטוביוגרפיה (1988)

קישורים חיצוניים
----------------

* ברונו הוסאר, באתר נציגות יעקב הצדיק לקתולים הדוברים עברית בישראל (בעברית)
* ברונו הוסאר, באתר נוה שלום (באנגלית)
* אודי לוי, **האב ברונו הוסאר, ביוגרפיה**, באתר "האיגרת" בהוצאת "אדם עולם", 19 במרץ 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262929905171
* BnF: cb11908084n (data)
* GND: 1207334774
* ICCU: LO1V133252
* ISNI: 0000 0000 6641 5082
* LCCN: n83141807
* NTA: 296622710
* RERO: 02-A003391983
* SUDOC: 02692899X
* VIAF: 41841626
* WorldCat: lccn-n83141807

 |
**רידרסדורף** (בגרמנית: **Rüdersdorf**) היא עיירה קטנה, בת כ-15,000 תושבים, בחבל מרקיש-אודרלנד שבמדינת ברנדנבורג, גרמניה, 26 ק"מ מזרחית לבירה ברלין. היא ידועה במחצבת אבן הגיר בתחומה ומבנים רבים בברלין נבנו מאבנים אלו.

היסטוריה
--------

רידרסדורף הוקמה על ידי נזירים ציסטרציאנים, מסדר נזירים קתוליים, בשנים 1235–1250 בחלק הדרום-מזרחי של ברנים, כאחד מתוך עשרה כפרים תומכי מנזרים, שהוקמו מתוך מסדר צינא, שרכש שטח אדמה גדול. אבן הגיר המקומית בלטה במקום כבר אז לעיני החקלאים, שימשה להקמת המנזר, ואף להקמת המנזר הדומיניקני בשטראוסברג בשנת 1254. כנסיית אבן השדה הרומנסקית המאוחרת נבנתה בסביבות 1250, ועם מגדל ההגנה שלה היא אחד המבנים העתיקים ביותר באזור, ששרדו בשלמותם. עם קבלת הרפורמציה הפרוטסטנטית אולצו כל המסדרים הקתוליים למסור את רכושם למדינה. רידרסדורף, כשאר המנזרים בבעלות מסדר צינא, הפך לחלק מרכוש המלך בשנת 1553. ברידרסדורף הוקם בית ציד באותה תקופה, לצורך ציד בשעות הפנאי ביערות המקומיים. במהלך מלחמת שלושים השנים, ננטש הכפר על ידי תושביו ונשרף לחלוטין. בהמשך שוקם, אך נותר כפר קטן עם עשרות משפחות.

במהלך מלחמת העולם השנייה, למעלה מ-2,000 עובדי כפייה ושבויי מלחמה מ-16 מדינות נאלצו לעבוד בעבודות כפייה במחצבות פרוסאג, בעבודות הבטון והמלט. אסירים סובייטים במחנה שבויים נפרד שחיו בתנאים דומים לאלה של מחנה ריכוז, כמו גם אסירים צרפתים ואיטלקים, שימשו גם הם ל"ייצור חיוני למלחמה".

ב־21 באפריל 1945 נכבש הכפר על ידי הצבא האדום. 35 בני אדם, בהם מספר ילדים, מתו בהפצצות ולחימה בכפר. 305 חיילים מרידרסדורף נהרגו במלחמת העולם השנייה. עוד 750 איש מתו במחנה השבויים של רידרסדורף שנותר במקום, בבעלות רוסית, לאחר 1945.

הקהילה היהודית בעיר
-------------------

בעיירה חיו יהודים מעטים, אשר נרדפו על ידי המשטר הנאצי בשנות השלושים חרף ניסיונות ראש העיר למנוע זאת, דבר אשר עלה לו במשרתו.

לא נותרו יהודים ביישוב, ואין בו קהילה יהודית.

קישורים חיצוניים
----------------

ויקישיתוף מדיה וקבצים בנושא **רידרסדורף** בוויקישיתוף
* אתר האינטרנט הרשמי של רידרסדורף

הערות שוליים
------------

1. ↑  על מסדר צינא הקתולי, ראו בוויקיפדיה באנגלית Zinna Abbey.
2. ↑  ב. סמוליאר, כיצד חיים היהודים בעיירות הגרמניות,  הירדן, 18 בנובמבר 1935

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007540402505171
* BnF: cb15209304k (data)
* GND: 4303467-6
* LCCN: n97016530
* MusicBrainz: 3fa14c05-a6a7-43d2-b2fe-74c69374d1ff
* SUDOC: 202354210
* VIAF: 143238362
* WorldCat (עם VIAF): 143238362

 |
רבי **מרדכי שמואל גירונדי** (ג' בתשרי ה'תק"ס, 2 באוקטובר 1799 - י"ב בטבת ה'תרי"ב, 4 בינואר 1852) היה רב וביוגרף יהודי איטלקי שחי ופעל במחצית הראשונה של המאה ה-19. רבה הראשי של פדובה ומחבר הלקסיקון הרבני 'תולדות גדולי ישראל וגאוני איטליה'.

ביוגרפיה
--------

נולד לבן ציון אריה גירונדי, במשפחה רבנית בפדובה שבאיטליה. למד בבית המדרש לרבנים בפדובה ומאוחר יותר השלים את לימודיו כפרופסור לתאולוגיה (1824). רבותיו המובהקים היו: רבי מנחם עזריה קסטילנובו, רבי יעקב לוצאטו ורבי ישראל קוניון, אך בעיקר רבי אברהם חי רג'יו.

ב-1829 התמנה כעוזרו של רבה הראשי של פדובה, ושנתיים מאוחר יותר התמנה בעצמו למשרת הרב הראשי.

הוא חיבר מספר ספרים, הידוע שבהם הוא הלקסיקון הביוגרפי 'תולדות גדולי ישראל וגאוני איטליה' המבוסס על חיבור מוקדם יותר, 'זכר צדיקים לברכה', שהיה בידיו בכתב יד, פרי עטו של המקובל האיטלקי רבי חננאל ניפי ושעליו הוסיף 831 פריטים משלו, שני שלישים מהם אינם מופיעים באף לקסיקון רבני קודם.

חלק ממכתביו של גירונדי פורסמו בכרכי המאסף כרם חמד.

מספריו
------

גלריה מספריו, לחיצה על אחת התמונות תפתח את הספר לדפדוף ועיון מקוון:

* תולדות גדולי ישראל וגאוני איטליאהתולדות גדולי ישראל וגאוני איטליאה
* תולדות גדולי ישראל וספר זכר צדיקים לברכהתולדות גדולי ישראל וספר זכר צדיקים לברכה
* תוכו רצוף אהבהתוכו רצוף אהבה

לקריאה נוספת
------------

* משה הלל, **מסכת תמורות: תולדות ר' מרדכי שמואל גירונדי מפאדובה**, ירושלים: קהילות ישראל - המרכז למורשת העם היהודי, תשפ"ב.

קישורים חיצוניים
----------------

ויקישיתוף מדיה וקבצים בנושא **מרדכי שמואל גירונדי** בוויקישיתוף
* גוטהרד דויטש ואיזידור זינגר, ‏גירונדי, במהדורת 1901–1906 של האנציקלופדיה היהודית (באנגלית)
* גירונדי, מרדכי שמואל בן בנציון אריה באנציקלופדיה יודאיקה
* ספרו 'תולדות גדולי ישראל'
* מרדכי שמואל גירונדי, באתר "החכם היומי"
* מרדכי שמואל גירונדי (1799-1852), דף שער בספרייה הלאומית

הערות שוליים
------------

1. ↑  עליו ראו: רבי אברהם חי רג'יו בלקסיקון הרבני "אישי ישראל".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302578205171
* GND: 173340199
* ISNI: 0000 0000 6695 7527
* LCCN: n95122512
* NTA: 243219288
* SELIBR: 262695
* VIAF: 11563454
* WorldCat: lccn-n95122512

 |
**ברונו פון מודרה** (בגרמנית: **Bruno von Mudra**;‏ 1 באפריל 1851 – 21 בנובמבר 1931), היה גנרל גרמני, שפיקד על קורפוס ועל ארמיות במלחמת העולם הראשונה.

ביוגרפיה
--------

### תחילת הקריירה

פון מודרה נולד בבאד מוסקאו למשפחה עם רקע צבאי. בשנת 1870 התגייס לצבא הגרמני הקיסרי, ולחם במלחמת פרוסיה צרפת. פון מודרה מילא בצבא תפקידי פיקוד ומטה. בשנת 1907 מונה למפקד הדיוויזיה ה-39, בשנת 1910 מונה למושל העיר מץ, ובשנת 1913 מונה למפקד הקורפוס ה-16.

### מלחמת העולם הראשונה ואחריתו

בפרוץ מלחמת העולם הראשונה היה פון מודרה מפקד הקורפוס ה-16 שהיה חלק מהארמייה החמישית ולחם בחזית המערבית, ונטל חלק בקרב הארדנים. בתחילת 1915 השתתף בקרבות ביער ארגון, ועל הצלחתו בקרב קיבל ב-13 בינואר את העיטור פור לה מריט. ב-17 באוקטובר 1916 קיבל פון מודרה תוספת עלי אלון לעיטור הפור לה מריט.

ב-22 באוקטובר 1916 מונה פון מודרה למפקד הארמייה השמינית בחזית המזרחית. ב-4 בינואר 1917 חזר פון מודרה לחזית המערבית ומונה למפקד פלגת הארמייה A. ב-9 ביוני 1918 מונה פון מודרה למפקד הארמייה הראשונה, וב-12 באוקטובר 1918 מונה פון מודרה למפקד הארמייה ה-17 ופיקד עליה עד סוף המלחמה.

לאחר המלחמה התגורר פון מודרה בויסבאדן, ב-21 במרץ 1923 נעצר פון מודרה על ידי חיל הכיבוש הצרפתי, ולאחר כמה ימים גורש מהעיר. פון מודרה עבר לעיר שוורין, שם התגורר עד מותו ב-21 בנובמבר 1931.

ראו גם
------

* הקיסרות הגרמנית במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **ברונו פון מודרה** בוויקישיתוף
* Biography on "The Prussian Machine"

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb10705971k (data)
* GND: 117604542
* ISNI: 0000 0000 1022 421X
* VIAF: 52471498
* WorldCat: viaf-52471498

 |
**איגוד לשימור כלי רכב צבאיים** (באנגלית: **MVPA - Military Vehicle Preservation Association**) הוא איגוד אמריקני ללא כוונות רווח הפועל לשימור כלי רכב צבאיים, תרבות מוטורית והיסטוריה צבאית.

אודות
-----

האיגוד לשימור כלי רכב צבאיים קם בשנת 1976 כדי לתת מענה לאלפי חובבי תחום שימור הרכב והאספנות, במטרה לספק להם מקור ידע בשיקום כלי רכב, מכירה וקנייה של חלפים, הפצת ידע על היסטוריית התובלה הצבאית וחינוך לבטיחות.

לאיגוד 8,000 חברים רשומים פעילים בארצות הברית ו-110 מדינות אחרות. האיגוד פועל בשיטת סניפים אזוריים, ומשמש גם כארגון-גג למועדוני רכב צבאי במדינות שונות בעולם.

האיגוד מוציא לאור שני ירחונים - "Supply Line", שמשמש גם כלוח קנייה ומכירה, ומגזין עם כתבות תוכן בשם "Army Motors". כתבי העת מופצים לחברי האיגוד. בנוסף מארגן האיגוד מפגשים שנתיים גדולים, בהם מוצגים כלי רכב צבאיים, נערכות תחרויות שונות ומשוחזרים קרבות צבאיים היסטריים.

מדינת ישראל אינה חברה באיגוד כסניף, ואין בה סניף רשמי, יחד עם זאת ישנם מספר ישראלים אספני כלי רכב צבאיים החברים באיגוד בפרטים עצמאיים, מרביתם חברי מועדון החמש, וזאת למרות העניין הרב בתחום שימור כלי רכב צבאיים בישראל. יודגש כי בארץ ישנו קושי באספנות כלי רכב צבאיים מפני שצה"ל ומשרד הביטחון אינם מוכרים "רכבי שטח חומים" לאזרחים וכלים אלו נגרטים בסוף ימיהם המבצעיים.

קישורים חיצוניים
----------------

* אתר האינטרנט הרשמי של איגוד לשימור כלי רכב צבאיים
הכוכב V838 בחד-קרן - ייתכן שהוא נובה אדומה ובהירה
**נוֹבָה אדומה ובהירה** (באנגלית: **Luminous Red Nova**, בקיצור **LRN**) הוא אירוע של התפרצות שבו הבהירות של כוכב עולה באופן משמעותי ופתאומי, בעיקר בתחום הספקטרום האדום והתת-אדום, ולאחר מכן דועכת לאט לאורך שבועות או חודשים. ההסבר המקובל לתופעה הוא מיזוג של זוג כוכבים שהקיפו זה את זה במרחק קטן מאוד. נובה אדומה ובהירה שונה מנובה רגילה, שבה העלייה בבהירות נגרמת מספיחת חומר העובר מכוכב הסדרה הראשית או מענק אל ננס לבן.

מאפיינים
--------

נובה אדומה ובהירה מתאפיינת בעלייה חדה בבהירות של 9–10 דרגות (עלייה של בערך פי 10,000 העוצמת ההארה), בעיקר בתחומים האדום והתת-אדום, שלאחר מכן דועכת באיטיות במשך שבועות או חודשים. הדעיכה בקרינה בתחום האדום מלווה בעלייה בקרינה בתחום התת-אדום, שלאחר מכן דועכת גם כן, אך באופן לא סדיר תוך עליות וירידות לא סדירות, זאת בשונה מנובה רגילה שבה לאחר עלייה פתאומית בבהירות הבהירות דועכת לאט ובאופן אחיד בכל אורכי הגל. מקובל לחשוב שהשינוי הפתאומי בבהירות נובע מהמיזוג של שני כוכבים קרובים שבעקבותיו הגוף המאוחד מתנפח במהירות וקוטרו גדל מאוד תוך כדי ירידת הטמפרטורה שלו, כך שעוצמת ההארה גדלה מאוד והספקטרום של הקרינה מתאים לגוף קר יחסית. למשל, במקרה של הכוכב V838 בחד-קרן, שככל הנראה היה נובה אדומה ובהירה בשנת 2004, רדיוסו הגיע לכ-1,500 רדיוסי שמש, הטמפרטורה שלו ירדה לכ-1,950 קלווין ועוצמת ההארה הכוללת שלו הייתה פי 30,000 מעוצמת ההארה של השמש.

אירועים
-------

נובות אדומות ובהירות הן נדירות יחסית וב-30 השנים האחרונות היו אירועים בודדים שזוהו ככאלה, חלקם בגלקסיות שכנות:

* **M31 RV** - האירוע הראשון שזוהה כנובה אדומה ננסית, נצפה בשנת 1988 בגלקסיית אנדרומדה
* **V4332 בקשת** - האירוע הראשון שזוהה כנובה אדומה ננסית בשביל החלב, נצפה בשנת 1994
* **V838 בחד-קרן** - נצפה בשנת 2002
* **M85 OT2006-1** - נצפה בשנת 2006 בגלקסיה M85
* **V1309 בעקרב** - נצפה בשנת 2008

הסברים אחרים
------------

חלק מהחוקרים מציעים הסברים חלופיים למנגנון היצירה של נובות אדומות ובהירות. הסבר אפשרי כזה הוא סופרנובה רגילה שמוסתרת על ידי חומר בין-כוכבי שגורם לעמעום של הקרינה היוצאת ממנה והאדמתה. אישוש אפשרי לתאוריה צפוי בשנת 2022 כאשר כוכב כפול שמסומן כ-KIC 9832227 צפוי לעבור התמזגות של בני הזוג הקרובים ויהיה ניתן לראות אם אכן תיווצר נובה אדומה ובהירה כתוצאה ממיזוג זה.

הערות שוליים
------------

1. ↑  B. F. Lane, A. Retter, R. R. Thompson, J. A. Eisner: Interferometric Observations of V838 Monocerotis, The Astrophysical Journal, Vol. 622, Iss. 2, p. L139 (2005)
2. ↑  J. Wenz: Two stars will merge in 2022 and explode into red fury, Astronomy Magazine (2017)
**אלימר אולריך ברונו פיגליין** (בגרמנית: **Elimar Ulrich Bruno Piglhein**‏; 19 בפברואר 1848 – 15 ביולי 1894) היה פסל וצייר גרמני. הוא היה המייסד והנשיא הראשון של הזצסיון במינכן.

קורות חייו
----------

אביו היה מעצב. עם סיום לימודיו בגימנסיה, למד אצל הפסל יוליוס ליפלט. לאחר מותו של ליפלט משחפת, פיגלהיין הלך לאקדמיה לאמנויות בדרזדן, אך נאלץ לעזוב לאחר שנתיים מחוסר כישרון לכאורה. הפסל יוהנס שילינג ראה שיש לו פוטנציאל מסוים, ולקח אותו לסטודיו שלו. לאחר שהות קצרה באיטליה, החליט פיגלהיין להתחיל לצייר במקום זאת, ובהמלצתו של שילינג, החל בלימודים אצל פרדיננד פאוולס בבית הספר לאמנות. בשנת 1871 עבר למינכן, שם הפך למקורבו של וילהלם פון דיץ (אנ'). למרות תשומת הלב שניתנה לציור "הצליבה" שלו בתערוכת מינכן ולקבלת הפנים החיובית שניתנה לדיוקנאות הילדים שלו, הוא לא הצליח במיוחד.

על פי הצעת סוכנו, הוא פנה לדיוקנאות פסטל של נשים, בהעדפה גם על רקדנים ספרדיים ופנטומימאים, לאחר מכן קרנו עלתה והוא נכנס לאופנה, אך גם מצא את עצמו זוכה לביקורת כבעל השפעה מוסרית רעה.

הצליבה
------

בשנת 1885 הוא מצא הזדמנות להחזיר את המוניטין הרציני שלו. יוזף הלדר, איש עסקים ממינכן, הגה תוכניות לציור מעגלי ופנורמי המתאר את צליבתו של ישו, ונזכר בעבודתו של פיגלהיין בתערוכת מינכן, המשימה ניתנה לו. משנת 1885 עד 1886 הוא ערך נסיעה לירושלים, שם הכין רישומים למה שיהפוך למגנום אופוס שלו. בהנחייתו ציירי הנוף יוזף בלוק, יוהאן אדלברט היינה (1850–1905) ויוזף קריגר (1848–1914) הם יצרו את הרקע, בעוד שפיגליין ביצע את הדמויות. העבודה הוצגה במינכן, בברלין ובווינה, שם נהרסה בשריפה בשנת 1892. עשרה תצלומים של העבודה צולמו ביום הפתיחה. לפחות 15 עותקים של היצירה נוצרו (חלקם נעשו על ידי עוזריו, מאחר שפיגליין לא התחייב להפיק אלא פנורמה אחת). הפנורמות הקיימות ממוקמות באינסיידלן שבשווייץ ובסנט אן-דה-בופרה, בקוויבק שבקנדה.

שנותיו המאוחרות
---------------

בשנת 1886 מונה לפרופסור באקדמיה לאמנות יפה במינכן. כשהמוניטין שלו עלה מחדש, הוא החל לייצר בדים גדולים על נושאים ודיוקנאות דתיים.

בשנת 1892 הוא הפך לאחד המייסדים והנשיא הראשון של הזצסיון במינכן, אם כי כבר סבל ממחלות גופניות שעיכבו את יכולתו לעבוד.

קישורים חיצוניים
----------------

ויקישיתוף מדיה וקבצים בנושא **ברונו פיגלהיין** בוויקישיתוף

הערות שוליים
------------

1. ↑  Historische Commission bei der königl. Akademie der Wissenschaften, **Allgemeine Deutsche Biographie, Bd. 53**, München/Leipzig: Duncker & Humblot, 1. 1907, Allgemeine Deutsche Biographie, עמ' 790

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310147505171
* GND: 116185333
* ISNI: 0000 0000 8190 7552
* LCCN: no98075989
* RKD: 63492
* ULAN: 500029623
* VcBA: 495/343351
* VIAF: 122246175
* WorldCat: lccn-no98075989

 |
פרסומת של חברת הבגדים שיין באתר של המילון האיטרנטי מורפיקספרסומת באתר מורפיקס
**מונטיזציה** במדיה הדיגיטלית היא ניצול פעילותם של נכסים דיגיטליים כמו אתר אינטרנט, אפליקציה, משחק וכיוצא באלה כדי להפיק הכנסה כספית. הצורות השכיחות ביותר של מונטיזציה במדיה הדיגיטלית הן פרסום המזכה את מפעילי האתר או היישום בתשלום מן המפרסמים, וגביית תשלום תמורת תוכן או שירותים.

פרסום
-----

מודלים מקובלים של מונטיזציה על ידי שילוב של פרסום באתרים וביישומים הם תשלום לפי לחיצה על הפרסומת (PPC), תשלום לפי חשיפה (CPI/CPM), ותשלום לפי תשומת לב (CPE). צורות שכיחות של פרסום הן באנר או מודעת טקסט. צורה נוספת היא תוכניות שותפים (affiliate programs) המבטיחה לגורם המציג את הפרסומות חלק מן ההכנסות מן הלקוחות שהוא מפנה למפרסם.

תוכן ושירותים בתשלום
--------------------

אתרים המספקים תוכן ושירותים יכולים לגבות תשלום מלקוחות עבור הגישה לתוכן ולשירותים אלה. צורות שכיחות הן הצעת מינוי תקופתי (בדרך כלל חודשי או שנתי) או תשלום חד-פעמי תמורת גישה לפריט מידע מסוים (כגון מאמר).

קישורים חיצוניים
----------------

מוניטיזציה (Monetization), מאת דניאל מסטר, מסה מדיה
אין תמונה חופשיתאין תמונה חופשית
**אלכסנדר טרסקי** (אולק); 10 בנובמבר 1921 - 17 בנובמבר 1997), היה מנצח תזמורת, מקהלה ופסנתרן.

קורותיו
-------

נולד בשם אלכסנדר טבקסבלאט (Tabaksblatt) לאליהו וברטה בלודז' שבפולין.
בשנת 1939, לאחר פרוץ מלחמת העולם השנייה וכיבוש פולין, הוא ברח מזרחה לברית המועצות. למד בקונסרבטוריון במינסק. שם ניצח לראשונה באופרה המקומית ובתזמורת הפילהרמונית. בהמשך, בעקבות פלישת הנאצים לברית המועצות פונה לטשקנט, שם עבד כמנצח בבית האופרה. בתום מלחמת העולם השנייה הוא שב ללודז' במסגרת הרפטריאציה. בשנים 1946–1948 למד ניצוח בקונסרבטוריון המקומי אצל פרופסור קז'ימייז' וילקומירסקי. מ-1948 שימש ככנר ראשי בתזמורת הפילהרמונית של לודז' ובשנת 1950 מונה למנצח. באותה שנה מונה למנהל המוזיקלי של המקהלה והתזמורת של תחנת הרדיו המקומית. בשנת 1952 התמנה למנצח של האופרה הלאומית בוורשה.

בשנת 1957 עלה לישראל.
הוא שימש כמנצח האופרה הישראלית בתל אביב וניצח גם על תזמורת הבידור של קול ישראל (בתחילת שנות ה-60). כמו כן, ניצח גם על תזמורת חברת התקליטים הד ארצי. בשנותיו האחרונות הוא שימש כמנצח מקהלת בית וילנה.

אלכסנדר טרסקי נפטר ב-1997, בגיל 76, ונקבר בבית הקברות הישן בהרצליה.

קישורים חיצוניים
----------------

* ביוגרפיה ודיסקוגרפיה, (ברוסית)
* קטע קול האזנה לשירי אלכסנדר טרסקי, באתר זמרשת
* אלכסנדר טרסקי, באוסף המוזיקה הישראלית , אדם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283621205171

 |
ה**רידג'בק הרודזי** (באנגלית: **Rhodesian Ridgeback**) הוא כלב ציד גדול שמוצאו מדרום אפריקה, הקרוי על שם הפס האופייני שעל גבו. הרידג'בק נחשב לכלב אינטליגנטי, נאמן, חזק ואמיץ.

היסטוריה
--------

מוצאו של הרידג'בק הרודזי הוא מזימבבואה, (לשעבר רודזיה), ומכאן מקור שמו. הוא כלב שפותח על ידי מתיישבים אירופיים שחיו ברודזיה במאה ה-18, וייעודו היה ציד אריות, הרידג'בק פותח מעירוב גזעים, שכללו בין השאר גזע מקומי, טרייר אירי, פוינטר, קולי, בולדוג, גרייהאונד, איירדייל טרייר, וכנראה שגם דני ענק. את המאפיין הבולט שלו קיבל הרידג'בק מהגזע המקומי: פס ארוך של שיער במרכז הגב, שכיוון צמיחתו הפוך מכיוון צמיחת השיער בייתר הגוף, והוא יוצר מבנה של "רכס" שיער במרכז הגב. במהלך פיתוח הזן, סיגל לעצמו הרידג'בק יכולות הישרדות גבוהות שסייעו לו לחמוק מתנינים ונחשים, עמידות גבוהה לטמפרטורות קיצוניות של חום וקור, ויכולות פיזיות מרשימות.

הרידג'בק הוא כלב נאמן לבעליו ומגונן על המשפחה. הרידג'בק נוטה להיות חשדן כלפי זרים שנכנסים לשטח הטריטוריה של המשפחה. הרידג'בק לא מתאים לבעלים חסרי ניסיון, והוא כלב בעל מרץ שדורש מרחב וטיולים ארוכים להוצאת אנרגיה.
גופו האתלטי והשרירי דורש אוכל רב ותזונה נכונה. עם האילוף הנכון יהיה כלב שמירה מצוין מפני פורצים ויגן על בעליו בעת הצורך. למרות תכונותיו הפיזיות המרשימות לרידג'בק צד רגיש ולכן אילופו צריך להיות הדרגתי ולא אינטנסיבי מדי.

מבנה כללי
---------

* **גובה -** 60 - 68 ס"מ.
* **משקל -** 32 - 45 ק"ג.
* **צבע -** חום בהיר עד אדמדם, לעיתים עם כתם לבן על החזה.
* **תוחלת חיים אופיינית -** 11 שנה.
* **אופי: כמו כן הרידגבק הרודזי דומה באופיו ל"וימרנר" אנרגטי, בעל יכולת עבודה גבוהה, ידידותי, אוהב ילדים.**

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **רידג'בק רודזי** |

* רידג'בק רודזי באתר dogsindepth.com
* רידג'בק רודזי, באתר אנציקלופדיה בריטניקה (באנגלית)

הערות שוליים
------------

1. 1 2 3 4 5  "Rhodesian Ridgeback" (PDF). Fédération Cynologique Internationale. 10 בדצמבר 1996. נבדק ב-10 באוקטובר 2016. `{{cite web}}`:  (עזרה)
2. ↑  "2014 Purebred Dog Health Survey" (PDF). Kennel Club/British Small Animal Veterinary Association. נבדק ב-28 בדצמבר 2016. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536329505171
* LCCN: sh85113752
* NKC: ph158501

 |
**ורשאבה צנטראלנה** (פולנית **Warszawa Centralna** - "תחנת הרכבת המרכזית - ורשה") היא תחנת הרכבת המרכזית של ורשה בירת פולין. התחנה שאותה תכננו האדריכלים ארסניוש רומנוביץ ופיוטר שימניאק ממוקמת בשדרות ירושלים (Aleje Jerozolimskie) במרכז העיר והיא משרתת רכבות אזוריות, בינעירוניות ובינלאומיות.

מבנה
----

התחנה ממוקמת על קו הרכבת התת-קרקעי החוצה את מרכז ורשה ממזרח למערב, בין תחנת "**ורשאבה שרודמיישצ'ה ו.קה.דה.**"(Warszawa Śródmieście WKD) ממערב, ו"**ורשאבה שרודמיישצ'ה פה.קה.פה.**" (Warszawa Śródmieście PKP), המשרתות את רשת הקווים הפרוורית והמרוחקות ממנה מטרים ספורים בלבד. בקווים בינעירוניים, תחנות השירות הסמוכות לוורשאבה צנטראלנה הן "**ורשאבה זַחודניה**" (Warszawa Zachodnia, "ורשה מערבית") ו"**ורשאבה וְסחודניה** (Warszawa Wschodnia, "ורשה מזרחית"). במרחק של 400 מטר מהתחנה נמצאת תחנת הרכבת התחתית "**צנטרום**" (Centrum). בתחנה ארבעה רציפי אי ושמונה מסילות רכבת תת-קרקעיים, והיא כללה כבר בעת פתיחתה דלתות אוטומטיות ודרגנועים, כמקובל במבנים דומים במערב. 

בנייתה של התחנה החלה בשנת 1972 והסתיימה שלוש שנים לאחר מכן. המבנה נחשב לאחת מספינות הדגל של האדריכלות הקומוניסטית בפולין בשנות השבעים של המאה ה-20, אך הפך לפיל לבן כבר בתחילת דרכו בשל שינויים רבים בתוכניות הבנייה שפגעו בהתאמתו למטרה שלשמה נבנה ובאיכות הבנייה. מסיבות תעמולתיות הוחלט להשלים את בנייתה של התחנה בחופזה כדי שתסתיים לפני ביקורו של ליאוניד ברז'נייב בעיר ב-1975. חיפזון זה הוביל לפגיעה באיכות המבנה וחייב עבודות תיקון ושיפוץ שנמשכו בשנות השמונים של המאה ה-20.

גלריה
-----

* 
* 
* 
*

ראו גם
------

* רייל בלטיקה

קישורים חיצוניים
----------------

ויקישיתוף מדיה וקבצים בנושא **ורשאבה צנטראלנה** בוויקישיתוף
* 
* אודות התחנה
בטריגונומטריה ספירית, **משפט ז'יראר** (באנגלית: Girard's theorem) קובע שסכום הזוויות של משולש גיאודטי על כדור סוטה מ-\pi סטייה חיובית שערכה פרופורציונלי לשטח המשולש {\displaystyle A/r^{2}}, או, בניסוח שקול: {\displaystyle (\alpha +\beta +\gamma -\pi )r^{2}=A}, כאשר r הוא רדיוס הכדור. את המשפט, שהוא המקרה הלא-טריוויאלי הפשוט ביותר של משפט גאוס-בונה, גילה והוכיח המתמטיקאי הצרפתי אלבר ז'יראר.

הוכחת המשפט
-----------

שלושת המעגלים הגדולים מחלקים את הכדור לשלושה זוגות של סהרונים.
הרעיון המרכזי של ההוכחה הוא להסתכל בהשלמה של המשולש הספירי, כלומר להסתכל לא רק על קשתות המעגלים הגדולים שמהוות את צלעות המשולש, אלא על כל ההיקף שלהם, כמומחש באיור. ניתן לראות שכל שני מעגלים גדולים נפגשים בשתי נקודות אנטיפודיות, ולכן יוצרים זוג של "רצועות כדוריות", אותם נכנה סהרונים (lunes). סהרונים אלו חופפים בחלקם, כאשר אזורי החפיפה הם שני העותקים של המשולש הכדורי. מיישום עקרון ההכלה וההפרדה לצורך חישוב שטח ניתן לקבל איפוא ששטח הכדור {\displaystyle 4\pi r^{2}} שווה לסכום שטחי שלושת זוגות הסהרונים פחות ארבע פעמים שטח המשולש הכדורי. הסיבה לכך היא שכל סהרון מכיל את שטח המשולש הכדורי, בעוד יש שני משולשים כדוריים בלבד, לכן ספרנו את השטח A של המשולש הכדורי 6 פעמים כאשר יש למנות אותו פעמיים בלבד, ומכאן מגיע המחוסר 4A. כיוון שזווית הפתיחה של כל סהרון היא אחת מהזוויות הקודקודיות של המשולש הכדורי {\displaystyle \alpha ,\beta ,\gamma }, ניתן לקבל ששטח הסהרון פרופורציונלי לזווית הקודקודית שמתאימה לו ושווה במדויק ל-: {\displaystyle {\frac {\theta }{2\pi }}\cdot 4\pi r^{2}=2\theta r^{2}}. מהצבת כל הקשרים האלו נקבל:

{\displaystyle 4(\alpha +\beta +\gamma )r^{2}-4A=4\pi r^{2}}

ומצמצום ב-4 והעברת אגפים נקבל את התוצאה המבוקשת:

{\displaystyle A=(\alpha +\beta +\gamma -\pi )r^{2}}

**מ.ש.ל**

ראו גם
------

* טריגונומטריה ספירית
* משפט גאוס-בונה
**ורסו ספרים** (באנגלית: **Verso Books**) היא הוצאת ספרים שמאלנית המבוססת בלונדון ובניו יורק, שנוסדה ב-1970 על ידי סגל ה"ניו לפט רוויו" (דו־ירחון אקדמי בריטי).

שינוי שם, מיתוג מחדש וסמליל
---------------------------

ורסו ספרים, אשר נוסדה במקור כ"ספרי השמאל החדש". השם "ורסו" מתייחס למושג הטכני לדף שמאלי של ספר. השם הוא גם משחר מילים הקשור למדיניות הפוליטית שלו, שמזכירה את המונח הלטיני "Vice Versa" בעברית - "היפוכו של דבר".

היסטוריה
--------

ב-1970, ורסו ספרים התחילה כמהדורה. היא נוסדה כהוצאה של ספרי עיון בנושאי פוליטיקה בין־לאומית, בהתמקדות על סופרים כמו טארק עלי. עם זאת, ורסו ספרים הוציאה לאור גם כמה ספרי קריאה במשך השנים. ההוצאה צברה הכרה מוקדמת על ידי תרגומיה של ספרים על ידי הוגים אירופאיים, במיוחד כאלו מאסכולת פרנקפורט. הכותר הכי נמכר של ורסו ספרים הוא האוטוביוגרפיה של ריגוברטה מנצ'ו, שזכתה בפרס נובל ב-1992.

כותרי ורסו ספרים מפוזרים בארצות הברית על ידי בית ההוצאה לאור רנדום האוס.

ההוצאה ידועה בכך שהיא מארחת אירועים רבים בארצות הברית ואירופה, שמתמקדים בפוליטיקה רדיקלית והיסטוריה.

עד 2020, ורסו ספרים הוציאה לאור יותר מ-1,800 כותרים.

קישורים חיצוניים
----------------

* 

* אתר האינטרנט הרשמי של ורסו ספרים (באנגלית)
* ורסו ספרים, ברשת החברתית טוויטר

* ורסו ספרים, ברשת החברתית אינסטגרם

הערות שוליים
------------

1. ↑  "Verso Books launches 'bold' fiction imprint | The Bookseller". *www.thebookseller.com*. נבדק ב-2020-04-15.
2. ↑  Verso Books, About Verso
3. ↑  "Verso". *www.versobooks.com*. נבדק ב-2020-04-15.
4. ↑  Barron, Michael (3 ביולי 2020). "Verso, Feminist Press Turn 50". *Publishers Weekly*. נבדק ב-2020-09-16. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 14028395
* LCCN: no98063445
* NLP: A2366311X
* VIAF: 311353604
* WorldCat (עם VIAF): 311353604

 |
בתורת הקבוצות האקסיומטית, **משפט טַרְסְקִי**, אותו הוכיח אלפרד טרסקי, מציג טענה השקולה לאקסיומת הבחירה: טרסקי הוכיח שאם מניחים רק את מערכת האקסיומות של צרמלו-פרנקל, אז אקסיומת הבחירה נובעת מן הטענה "{\displaystyle \ \alpha ^{2}=\alpha } לכל עוצמה אינסופית" (לכל קבוצה אינסופית A, עוצמתה של המכפלה הקרטזית {\displaystyle \ A\times A} שווה לזו של A). הכיוון ההפוך היה ידוע עוד קודם לכן, וכך הטענה שקולה לאקסיומת הבחירה. 

כאשר טרסקי הציע את המאמר לפרסום ב- Comptes Rendus Acad. Sci. Paris, דחה אותו מוריס פרשה בטענה שגרירה לוגית בין שתי טענות שהן נכונות ממילא, אינה תוצאה מעניינת. אנרי לבג דחה אף הוא את המאמר, באומרו שהוא אינו מוצא כל עניין בקשר לוגי בין שתי טענות שקריות.
אפיזודה זו משקפת את הלוך הרוחות בין אנשי תורת הקבוצות בתחילת המאה העשרים, כאשר מעמדה של אקסיומת הבחירה היה שנוי במחלוקת.

הוכחה
-----

מטרתנו להוכיח כי אקסיומת הבחירה נובעת מן הטענה "לכל קבוצה אינסופית A מתקיים {\displaystyle |A|=|A\times A|}".
כידוע, משפט הסדר הטוב שקול לאקסיומת הבחירה, ולכן יהיה מספיק להראות שמן הטענה נובע כי לכל קבוצה B קיים סדר טוב.

עבור קבוצות סופיות הטענה מיידית, ולכן נניח כי B אינסופית.

כיוון שאוסף כל הסודרים כך שיש פונקציה על מ-B אל הסודר היא קבוצה - יש סודר מינימלי, \beta , כך שאין פונקציה על מ-B ל-\beta .
נניח בלי הגבלת הכלליות שהקבוצות B ו-\beta  זרות.
לפי ההנחה, {\displaystyle |B\cup \beta |=|(B\cup \beta )\times (B\cup \beta )|}, ולכן קיימת פונקציה חד-חד-ערכית ועל {\displaystyle f:B\cup \beta \to (B\cup \beta )\times (B\cup \beta )}.

לכל איבר {\displaystyle x\in B}, לא ייתכן שהקבוצה {\displaystyle \beta \times \{x\}} מכוסה על ידי הפעלת f על איברי B בלבד (כלומר לא ייתכן שמתקים {\displaystyle \beta \times \{x\}\subseteq f[B]}), שכן אחרת ניתן היה להגדיר פונקציה על מ-B ל-\beta .
לכן, קיים לפחות סודר אחד {\displaystyle \gamma \in \beta } המקיים {\displaystyle f(\gamma )\in \beta \times \{x\}}, ומכאן שהקבוצה {\displaystyle S\_{x}=\{\gamma |f(\gamma )\in \beta \times \{x\}\}} אינה ריקה.

בעזרת תכונה זו נוכל להגדיר פונקציה חדשה: {\displaystyle g(x)=\min S\_{x}}.
פונקציה זו מוגדרת היטב שכן {\displaystyle S\_{x}} היא קבוצה לא ריקה של סודרים, ולכן קיים לה מינימום.
לכל {\displaystyle x,y\in B,x\neq y} הקבוצות {\displaystyle S\_{x}} ו-{\displaystyle S\_{y}} הן זרות. על כן g משרה סדר טוב על B: לכל שני איברים {\displaystyle x,y\in B} נגדיר {\displaystyle x\leq y\iff g(x)\leq g(y)}, שהרי התמונה של g, קרי {\displaystyle g[B]}, היא קבוצת סודרים ולכן סדורה היטב.

הערות שוליים
------------

1. ↑  Jan Mycielski (2006). "A System of Axioms of Set Theory for the Rationalists" (PDF). *Notices of the American Mathematical Society*. **53** (2): 209.